ОШ „Слободан Бајић Паја“

Сремска Митровица

Дана: 18. марта 2020. год.

**О Б А В Е Ш Т Е Њ Е**

 Поштоване колеге.

Додатна упутства о раду стижу свакодневно, а често нека од њих поништавају она претходна тако да смо у ситуацији да им се прилагођавамо до момента када ће настава на даљину почети да функционише у константном (непроменљивом) формату.

Пратио сам јуче и нашу вибер мрежу. Видим да сте активни и спремни да личним предлозима помогнете бољем функционисању у датим околностима. Покушаћу да Вам одговорим на недоумице, које постоје код већине Вас.

Планирање наставе треба да проистиче из наставних планова, које сте већ осмислили и написали у току редовне наставе и редовних услова рада. Оно што се у ванредним околностима мења и прилагођава је начин рада и начин праћења напредовања ученика. Ништа више и ништа мање од тога.

Оперативни планови неопходно је да садрже основне активности у остваривању рада на даљину у току једне наставне недеље.

Оперативни планови пишу се и предају на нивоу разреда (а не одељења) и на нивоу предмета (ово је новост у прилогу Вам шаљем најновији Пример оперативног плана рада и Додатно упутство о настави на даљину.

Свим колегама, који немају техничке услове, који задовољавају рад од куће, школа ће путем реверса доделити школску рачунарску опрему.

Ученике, који не поседују ни једну од јуче наведених техничких могућности, одељенске старешине упутиће на друга који станује у близини. Уколико су вршњаци тим боље јер им се може задати рад у пару.

Повратна спрега ученика о урађеном је од изузетног значаја. Једино на тако, на основу двосмерне информације, наставник ће моћи да прати ученика и бележи запажања о његовом напредовању у учењу.

Сви наставници имају обавезу вођења евиденције о оствареној настави. То значи да у електронске дневнике уносите све реализоване наставне јединице на РТС и оне, које сте реализовали на основу Ваших планова у току редовних услова рада.

Све ово о чему пишемо, причамо и дискутујемо биће доступно на увид и контролу Школској управи путем банера на заједничком сајту школе и Министарству преко информационог система Министарства просвете, науке и технолошког развоја – *Доситеј*.

У случају болести наставника и отварања боловања није дозвољен пријем новог радника у радни однос. Обавезе болесног колеге преузимају други наставници и настављају комуникацију са родитељима и ученицима.

На Гугл диску биће Вам већ данас доступна табела о активностима, коју сте у обавези да попуните најкасније у петак, 20. марта до 12 часова. На основу попуњене табеле директор прави модел података у збирној табели у програму *Еxel*, коју доставља Школској управи.

Срдачан поздрав.

Директор: Ђорђе Цвијановић